TV 2 (Danmark)

**TV 2** er en dansk fjernsynskanal. Sammen med de offentlig eide DR1 og DR2 regnes TV 2 som en del av landets allmennkringkasting. TV&nbsp;2 er Danmarks mest sette TV-kanal.

Konsernet har hovedkontor på det gamle kvegtorv på Rugårdsvej i Odense og har også en avdeling i København. TV 2 er et 100 prosent statseid aksjeselskap, som siden 2001 har vært planlagt solgt til private. TV&nbsp;2 driver seks TV-kanaler og har tjenester på internett, i forlags-, radio- og reisebransjen.

TV 2 har 1&nbsp;069 ansatte og har en årlig omsetning på 2,155 milliarder kroner (2008).

## Historie
30. mai 1986 vedtok Folketinget å etablere TV 2. Målet med den nye kanalen var å gi Danmarks Radio (DR) konkurranse på formidling av nyheter på fjernsyn, samt sikre et dansk alternativ til det voksende antallet utenlandske fjernsynskanaler. Den nye kanalen ble underlagt en allmennkringkastingsforpliktelse og skulle finansieres av både lisens og reklameinntekter. Kanalen ble etablert som et selveiende selskap, og fikk på grunn av den politiske avgjørelsen hovedkontor i Odense. Den nødvendige kapital for å etablere kanalen ble skaffet til veie ved å ta opp et lån i Finansministeriet på 544 mill. kr. i 1987/1988. Folketinget bevilget ikke penger til å betale de nødvendige utgifter til drift, bygninger og utstyr.

Det ble bestemt at TV 2 skulle fungere etter en enterprisemodell hvor nyheter, aktualitet og sport ble produsert av kanalen selv. De øvrige programmene er enten lisenskjøp, typisk film og serier, eller programmer laget av produksjonsselskaper som for eksempel Nordisk Film TV, Skandinavisk Film Kompagni og Metronome.

For at imøtegå kritikk av kommersialiseringen av TV med TV-reklame uttalte Jørgen Schleimann: «Det er jo ikke sånn at sendingene bare blir fyllmasse mellom reklamene. Sånn blir det ikke.»

Kanalen startet sendinger 1. oktober 1988 og brøt dermed DRs monopol på landsdekkende TV via bakkenett. Før dette fantes det utover DR noen få lokale fjernsynskanaler som TV Syd og Kanal 2 samt satellittkanalen TV3.

Blant de første populære programmene på TV 2 var quizprogrammet ''Lykkehjulet'' og det journalistiske magasinet Eleva2ren.

TV 2s første direktør, Jørgen Schleimann, valgte å sende nyhetene klokken 19.30, samme tid som DRs TV-Avisen. Dette ble ingen suksess, og i starten av 1989 skiftet Nyhetene sendetidspunkt til klokken 19.00. To år senere var TV 2 Nyhetene klokken 19.00 Danmarks mest sette nyhetsprogram, og TV 2 var Danmarks mest sette fjernsynskanal.

Det ble knyttet åtte regionale fjernsynskanaler til TV 2, som ble tildelt en del av sendeflaten. TV Syd eksisterte fra før, mens de øvrige ble etablert løpende frem til 1991.

I starten var det to reklamepauser daglig. Dette ble gradvis utvidet fram til 1992, da det ble sendt reklame i hele sendeflaten. Salget av reklame ble ivaretatt av det selvstendige selskapet TV 2 Reklame A/S. Inntektene, samt bidraget fra lisensmidlene, gikk til et fond som fordelte midlene til TV 2 og de regionale kanalene. I 1997 ble fondet nedlagt, og TV 2 fikk selv lov til å disponere midlene. TV 2 Reklame ble samtidig slått sammen med TV 2.

Etter flere år med overskudd viste TV 2s regnskap for 2007 et underskudd på 213,5 millioner kroner. Underskuddet skyldtes sviktende inntekter fra reklamesalg samt utgifter til driften av TV 2 Radio. Styret og administrasjonen fremla 28. april 2008 en spareplan på 200 millioner kroner, noe som innebar å si opp 136 medarbeidere og salg av TV 2 Radio til SBS Broadcasting. TV 2 eier fortsatt en mindre aksjepost og leverer inntil videre nyheter og sport til kanalen. Samtlige 56 ansatte på TV 2 Radio ble sagt opp. I resten av virksomheten fratrådte 69 frivillig, mens 80 ansatte ble sagt opp.

Høsten 2008 viste spareplanen seg å virke, men konsernet hadde stadig økonomiske utfordringer.

## Privatiseringen
Ett av de første målene til regjeringen Anders Fogh Rasmussen før den tiltrådte i 2001 var en privatisering av TV 2. Både kulturminister Brian Mikkelsen og Venstres mediepolitiske talsmann Jens Rohde erklærte at det skulle skje innen 100 dager. Det løftet ble ikke overholdt, men det ble iverksatt en salgsprosess. Dette medførte at TV 2 i desember 2003 ble omdannet til et statseid aksjeselskap.

Administrerende direktør for TV 2 2000–2003, Cristina Lage, var motstander av en privatisering. Da kulturministeren i desember 2002 utnevnte en nytt styre var det med et klart ønske om å forberede et salg. Det varte ikke lenge, før Cristina Lage valgte å forlate TV 2 etter at styret hadde avvist hennes forslag om en organisasjonsendring, som bl.a. medførte å sparke den privatiseringsvennlige økonomidirektør Peter Parbo. I stedet ble Parbo innsatt som ny administrerende direktør. Det ble sagt at hans kontrakt ville utløpe så snart salget av TV-kanalen var gjennomført, og det ble heller ikke innsatt en ny økonomidirektør. Men det skulle vise seg at privatiseringen ikke lot seg gjennomføre så raskt som man ga uttrykk for.

Regjeringen la TV 2 ut for salg 28. oktober 2004. Etter klage fra TV Danmark påla EU-kommisjonen TV 2 i 2004 å betale 628 millioner kroner tilbake til staten. Disse pengene hadde kanalen angivelig mottatt i ulovlig statsstøtte i form av lisens. Saken ble anket til EF-domstolen av TV 2 og Kulturministeriet. På grunn av saksbehandlingstiden bestemte regjeringen 8. april 2005 at privatiseringen midlertidig skulle legges på is.

Privatiseringsplanene førte til at kanalen mottok lisens for siste gang i 2004. Etter det har kanalen utelukkende vært finansiert av reklamesalg, og i mindre grad salg av programmer via avdelingen TV 2 World. TV 2 vil fremdeles være underlagt allmennkringkasterforpliktelsen. De regionale TV-kanalene mottar fortsatt lisenspenger.

## TV 2s øvrige kanaler
Frem til 2000 hadde TV 2-konsernet kun TV 2 og de åtte regionale stasjonene, men siden er følgende kanaler lansert:

* **[[TV 2 Zulu]]** ble lansert 15. oktober 2000 som TV 2s andre tv-kanal. Kanalen henvender seg primært til publikummet i aldersgruppen 15 til 40 år. Kanalen kan mottas via kabel-TV og via satellitt med et Canal Digital-eller Viasat-abonnement.
* **[[TV 2 Charlie]]** ble lansert 1. oktober 2004, og henvender seg til et eldre og mer modent publikum. Kanalen kan mottas via kabel-TV og via satellitt med et Canal Digital- eller Viasat-abonnement.
* **[[TV 2 Play (Danmark)|TV 2 Play]]** ble lansert som **TV 2 Sputnik** 6. desember 2004 og er en ren internettkanal. Kanalen gir adgang til en lang rekke av TV 2s egne programmer, et omfattende filmtilbud, samt eksklusive programmer, konserter og sport. For å se de fleste av programmene kreves det betaling.
* **[[TV 2 Film]]** ble lansert 1. november 2005. Kanalen sender film 24 timer i døgnet. Kanalen kan mottas via kabel-TV og via satellitt med et Canal Digital- eller Viasat-abonnement.
* **[[TV 2 NEWS]]** ble lansert 1. desember 2006. Kanalen kan mottas via kabel-tv, og via satellitt med et Viasat-abonnement. Kanalen sender nyheter 24 timer i døgnet.
* **[[TV 2 Radio]]** ble lansert 1. februar 2007. 23. august 2006 vant TV 2 sendetillatelsen til den landsdekkende radiokanal FM5 på en auksjon for 23 millioner kroner årlig i 8 år. Venstres daværende politiske ordfører, Jens Rohde, ble først ansatt som direktør for den nye radiokanalen, men ble senere sagt opp. 28. april 2008 offentliggjorde TV 2 at de, på grunn av radiokanalens lave lyttertall og selskapets vanskelige økonomi, hadde solgt radiokanalen til SBS Broadcasting.
* **[[TV 2 Sport (Danmark)|TV 2 Sport]]** ble lansert 11. april 2007 klokken 16.30. 21. desember 2006 offentliggjorde TV 2 og MTG at de sammen ville lansere sportskanalen 1. mars 2007. TV 2 Sport HD ble lansert 2. januar 2008 og sender TV 2 Sports programmer i High Definition TV (HD). Kanalene ligger på Viasats satellittplasform.
* **[[TV 2 Film HD]]** ble lansert 1. januar 2009. Kanalen sender TV 2 Film i HD-kvalitet. 

## Regionale TV 2-stasjoner
 
De åtte regionale TV 2-kanalene produserer til dels innslag til egne regionale nyhetssendinger og dels innslag for TV 2. Regionene er selvstendige virksomheter og mottar lisens uavhengig av TV 2. Dog mottar TV 2 inntektene for salg av reklame omkring de regionale sendingene, noe som har blitt kritisert for å være en slags indirekte statsstøtte.

* TV Syd
* TV 2/Fyn
* TV2 ØST
* TV 2/Nord
* TV 2/Lorry
* TV/Midt-Vest
* TV 2/Østjylland
* TV 2/Bornholm

## TV 2s administrerende direktører
* Jørgen Schleimann: 1. april 1987–1. august 1992
* Tøger Seidenfaden: 1. august 1992–1. oktober 1993
* Jørgen Flindt Pedersen: 1. oktober 1993–31. desember 1999
* Cristina Lage: 1. januar 2000–31. januar 2003
* Peter Parbo: 1. februar 2003–30. april 2006
* Per Mikael Jensen: 1. mai 2006–1. august 2007
* Anders Kronborg: 2. august 2007–30. november 2007 
* Merete Eldrup: 1. desember 2007–1. august 2019
* Anne Engdal Stig Christensen: 1. august 2019–

## Referanser


## Eksterne lenker
* 
* Lov om TV 2/DANMARK A/S